Szentjobb

Szentjobb (románul Sâniob, falu Romániában, Bihar megyében, az azonos nevű község központja.

Fekvése 
A település Nagyváradtól mintegy 40 km-re északkeletre, a Berettyó jobb partján fekszik.

Nevének eredete 
Szentjobb nevét Szent István király kézereklyéjéről, a Szent Jobbról kapta. Az első magyar király földi maradványáról, Szent László király paracsára leválasztott, épen megmaradt teljes jobb karját Mercurius, a székesfehérvári királyi bazilika őrkanonokja vitte az akkor Berekisnek nevezett településre 1061 körül, minden bizonnyal azért, hogy az ereklyét megóvja az akkortájt kitört pogánylázadásoktól. István székesfehérvári szarkofágjának a király szentté avatása kapcsán történt 1083-as felnyitása után Szent László királynak tudomására jutott, hogy a jobb kezet hol őrzik. Ekkor elzarándokolt a faluba, amelynek a Szentjobb nevet adta.

Története 
1213-ban Beruchyou néven említik először. Monostorát a 11. században alapították, majd a török terjeszkedés miatt a 16. században várrá alakították át. 1660-ban a török foglalta el.
1684-ben Caraffa foglalta vissza. A karlócai békében határozták el lerombolását, amelyre csak 1711 után került sor. 1745-ben köveiből épült a templom.

1910-ben 1808 túlnyomórészt magyar lakosa volt. A trianoni békeszerződésig Bihar vármegye Székelyhídi járásához tartozott.

Egyházi kinevezések 
 Tempfli József nagyváradi megyés püspök (1931–2016) egyben szentjobbi főapát is volt. 1982-ben még Monsignore dr. Hosszú László nagyváradi ordinárius-vikárius nevezte ki a székesegyházban szentjobbi apáttá.

Polgármesterek

Nevezetességei 
 középkori vár romjai
 római katolikus templom (építésének kezdete 1736)
 A római katolikus templom kertjében található Szent Korona emlékjel és Szent István mellszobra
 A római katolikus templom tornyában található Mátyás-korabeli, XV. századi harang 
 református templom (épült 1811)
 A református templom kertjében áll Bocskai István szobra
 Irgalmas nővérek zárdája, építtetője Fraknói Vilmos apát, ma Caritas gyermekotthon
 Sarlós Boldogasszony tiszteletére felszentelt kápolna, ahol teljes búcsú nyerhető (ma temetőkápolna)
 A 400 évesre becsült kocsányos tölgy (Quercus robur) Szentjobb szélén a Nyulas erdő bejáratánál található. Törzsvastagsága 6,3 méter, magassága 22 méter, lombkoronájának átmérője 25 méter.
 2006. augusztus 19-én Erdő Péter esztergomi érsek, bíboros, prímás (püspök) és Tempfli József megyés püspök jelenlétében leleplezték Mercurius apát bronzszobrát.
 A Fekete Madonna kegykép. a brünni csodatevő Szűzanya XVIII. századi másolata, melyet Dietrichstein Károly Hannibál salzburgi kanonok, szentjobbi apát adományozott az egyházközségnek.
 Mária Terézia levele és aláírása a Szent Jobb selyemre festett képével

Híres személyek 
 Itt született Barna Anci színésznő 1902. január 17-én.
 Itt született Nagy Csaba Sándor órásmester, feltaláló, költő 1951-ben.
 Itt tanított 1950 és 1956 között Tempfli József későbbi püspök és szentjobbi apát.
 Itt született Jónás Sándor református lelkipásztor 1958. szeptember 2-án.
 Itt született Csilik János plébános 1956. szeptember  20-án.
 Itt élt Fraknói Vilmos apát, az 1996-ban róla elnevezett Római Magyar Történeti Intézet megalapítója, az MTA főtitkára
 Itt volt káplán Lehóczky József 1848-as honvéd hadnagy

Szentjobb község települései 
 Szentjobb (Sâniob) - községközpont
 Biharcsanálos (Cenaloș)
 Berettyócsohaj (Ciuhoi)
 Berettyófarnos (Sfârnaș)

Testvértelepülései 
  Szentpéterszeg, Magyarország

Jegyzetek

Források 
 Berettyócsohaj honlapja

Bihar megye települései
Bihar vármegye települései